text: Op de Voys: Aen Water vlieten Babilon: Als volghet.
  
  
  
  DEn HEEr verbeyde ick altijt,
  Hy Neycht hem my te hooren,
  Hy trock my wt den graff subijt,
  Daer ick in lach ten Ooren.
  
  
  
  
  End' wt den swaren dicken slijm,
  Steld' wter Noot die Voeten mijn,
  Op een Steenrotz hooch seere,
  End' hy gheleyde mijnen Gang',
  Mijn Mondt hy gaff een nieu ghesang
  Te Loven Godt den HEERE.
  
  2. Dit sullen veel sien, end' oock nu
  Godt vreesen en Betrouwen,
  Wel hem, die synen hope Trou,
  Steedts sett op GOdt te bouwen,
  Hem niet keert tot den Stouten quaet,
  Noch met die Leughenaers om gaet
  Veel Wonders HEEr ghepresen
  Hebt ghy ghedaen, Wie's ws ghelijck?
  Groot dijn ghedachten syn en Rijck,
  
  Die ghy ons hebt bewesen.
  
  3. Dat wil ick gaen Verconden fijn,
  Voor all' de Werelt draghen:
  Te groot sy te vertellen zijn
  Ghy hebt gantsch gheen Behaghen
  Aen Offer, en Spijsoffer, Maer
  Mijn Ooren opende ghy claer,
  Dat ick soud' hooren HEERE,
  Want ghy noch Offerhande goet,
  Noch oock Sondoffer, met Bocx bloet,
  Van niemandt niet begeeren.
  
  4. Doen sprack ick: Siet, ick coem, van mijn
  Staet in den Boeck geschreven,
  Te doen willich den Wille dijn,
  Word' ick (mijn Godt) ghedreven,
  In mijn Hert is dijn Wet bereyt,
  Te Pred'gen dijn Gherechticheyt,
  In die Ghemeynte reyne.
  Ick wil oock mijne Lippen (siet)
  Van uwen Woorde keeren niet,
  Dat weet ghy HEER alleyne.
  
  5. Ick heb oock dijn Gherechticheyt
  In mijn Hert niet verborghen,
  Spreeck van dijn Woort en dijn Waerheyt
  Den Avont en den Morghen,
  Uwe Ghenaed' en Trouwe siet,
  Twijgh' ick in der Ghemeynten niet,
  Dies niet van my laet varen,
  Heer dijn Barmherticheyt, maer laet 
  
  Dijn Trou en Goetheyt wt Ghenaed,
  My altijdt wel bewaren.
  
  6. Want Ong'luc heeft my so omvaen,
  Dat ickt niet can wt spreken,
  Mijn misdaet grijpt my oock so aen,
  Dat sy t'ghesicht my breken,
  Sy syn gheworden meer dan t'hayr
  Op mijnen Hoofde, en te swaer,
  Mijn hert heeft my verlaten.
  Laet u behaghen, HEEr dat ghy
  My nu verlost, te helpen my
  Haest u, coemt my te baten.
  
  7. Sy moeten haer all' schamen daer,
  En t'schanden worden tsamen,
  Die my staen nae myn Siel, om haer
  Te dooden t'mijnder blamen,
  Te rugghe moeten vallen sy,
  Ghescheynt oock worden all' die my
  Quaet gunnen ende quellen.
  Ghescheynt sy moeten worden me,
  Die segghen daer van my he, he,
  Godt sals' al neder vellen.
  
  8. Het moeten bly en vrolick syn,
  Die alle die dy soecken,
  En die dijn heyl beminnen fijn,
  Oock segghen t'allen hoecken,
  Hooch sy ghelooft daer voor de HEEr,
  Want ick ben arm, Elendich seer,
  Om Godt des HEEren Name,
  
  Maer ghy Heer sorcht dan noch voor my
  Mijn Hulp die my verlost zijt ghy,
  Mijn Godt, wilt haesten, Amen.